Document ID: /roh_data/filtered/fineweb-2-filterrobots_roh.jsonl.gz/56914

Nus duvrain 2xGEA
2xGEA è la soluziun che nus duvrain urgentamain. Cun votar 2xGEA mettain nus la basa per in’agricultura persistenta en Svizra e per in diever premurus dal terren, da l’aua e da la sanadad. Suenter avain nus 10 onns temp da meglierar las soluziuns existentas e da render accessiblas quellas a l’entira agricultura. Uschia restan nossas auas vivas e noss terrens fritgaivels – la basa per ina producziun agricula persistenta. Ensemen pudain nus realisar il progress necessari per in nutriment saun, nossa sanadad, noss ambient, noss’agricultura e noss’economia – e per in svilup persistent da noss pajais.
Cun votar 2xGEA faschain nus frunt a dus problems centrals: la tissientada da l’aua, dal terren e da la vivonda e la periclitaziun da la sanadad tras ils pesticids. Cun dir Gea a l’iniziativa per aua da baiver netta procurain nus che las subvenziuns statalas na vegnian betg pli impundidas per tissientar nossas auas, noss terrens e nossas vivondas, mabain per sustegnair in’agricultura persistenta. Cun votar Gea a l’iniziativa per ina Svizra senza pesticids sintetics nizzegiain nus la schanza da promover in avegnir senza pesticids e da proteger nossa sanadad e quella da noss uffants e biadis.